Der er ikke fundet DNA-spor fra den formodede ulv, som i torsdags var i kamp med en jagthund, og derfor kan det ikke fastslås, om der var tale om en ulv eller ej.

Det bliver ikke muligt at sige med sikkerhed, om en jagthund i torsdags var i kamp med en ulv vest for Svenstrup. Der er nemlig ikke fundet DNA-spor fra det dyr, jagthunden var i kamp med, og derfor kan der ikke laves nærmere undersøgelser. Det oplyser Miljøstyrelsen . Nordjyllands Politi udsendte i sidste uge en pressemeddelelse, hvor hundeejere blev opfordret til at holde deres hund i snor, fordi der kunne være en ulv i området sydvest for Aalborg. Opfordringen kom efter en episode, hvor en jæger oplevede, at hans ruhårede hønsehund endte i kamp med en formodet ulv. - Efter hændelsen blev hunden undersøgt af en dyrlæge på Svenstrup Dyreklinik, som konstaterede, at den ikke havde skader hverken i form af huller eller blå mærker. Dyrlægen fandt heller ikke blod i hundens pels eller skæg, skriver Miljøstyrelsen. Dermed er der ingen DNA-spor af den formodede ulv, som kan sendes til analyse, konstaterer Miljøstyrelsen.